****

**Kundizzjonijiet ġenerali għall-parteċipazzjoni fl-avveniment “L-Ewropa Tiegħek, Leħnek”**

**INTRODUZZJONI**

Il-Kumitat Ekonomiku u Soċjali Ewropew (KESE) ilu jospita l-avveniment “L-Ewropa Tiegħek, Leħnek”sa  mill-2010. L-avveniment jippermetti studenti ta’ skejjel sekondarji minn Stati Membru tal-UE, minn pajjiżi kandidati u minn waħda mill-iskejjel Ewropej ibbażati fi Brussell, biex jitgħallmu dwar il-KESE u r-rwol tiegħu, u jaqsmu fehmiet u jipproponu rakkomandazzjonijiet dwar suġġett speċifiku. [Tista’ ssib aktar informazzjoni fis-sit web tagħna.](https://www.eesc.europa.eu/yeys2022)

# **Reġistrazzjoni**

## **Il-kundizzjonijiet għall-parteċipazzjoni**

Biex tieħu sehem, skola applikanta trid:

* tkun skola sekondarja bi studenti ta’ bejn **is-16 u t-18-il sena**;
* tkun tinsab fi Stat Membru tal-UE, jew f’wieħed mill-pajjiżi kandidati, jew tkun waħda mill-iskejjel Ewropej ibbażati fi Brussell;
* tkun rikonoxxuta mill-awtoritajiet edukattivi fil-pajjiż tagħha;
* ikollha kompjuter (biex taqra u tipprintja fajls PDF), b’aċċess għall-internet u l-posta elettronika;
* tagħżel għalliem/a wieħed/waħda u tliet studenti **mis-sena ta’ qabel l-aħħar ta’ kwalunkwe tip ta’ edukazzjoni sekondarja (inklużi skejjel ta’ taħriġ vokazzjonali) (≥16-il sena) li jkunu jistgħu jesprimu ruħhom bl-Ingliż**;
* taqbel li t-tliet studenti magħżula u għalliem/a wieħed/waħda jieħdu sehem fl-avveniment matul il-ħin tal-iskola;
* tiżgura li kull wieħed jew waħda mit-tliet studenti magħżulin ikollhom kompjuter/laptop jew tablet b’aċċess għall-internet;
* tintrabat li tikkunsidra u tiddiskuti s-suġġetti tal-avveniment fil-klassi qabel l-avveniment virtwali;
* tintrabat li tospita membru tal-KESE għal sessjoni ta’ informazzjoni dwar l-UE u l-KESE, b’mod proviżorju bejn Jannar u Frar (l-ispejjeż tal-ivvjaġġar u akkomodazzjoni tal-membru tal-KESE jitħallsu mill-KESE). Il-membru se jżur/żżur l-iskola magħżula u j/tiltaqa’ mat-tliet studenti u l-għalliem/a magħżulin biex jipparteċipaw fl-avveniment virtwali. Matul iż-żjara hu jew hi se jagħti/tagħti preżentazzjoni (dwar l-UE, il-KESE u l-avveniment) **għal klassi waħda jew aktar** tal-iskola magħżula;
* tinforma l-istudenti magħżulin, sħabhom tal-klassi u possibbilment l-istudenti kollha fl-iskola dwar il-possibbiltà li jsegwu t-tħejjijiet għall-avveniment u l-avveniment innifsu fuq [Facebook](https://www.facebook.com/youreuropeyoursay), [Twitter](https://twitter.com/youreurope) u [Instagram](https://www.instagram.com/youreurope/) fit-tliet fl-indirizzi indikati fl-aħħar ta’ dan id-dokument taħt “Informazzjoni addizzjonali”.

## **Proċess ta’ reġistrazzjoni**

Skola li tkun tixtieq tieħu sehem hija meħtieġa timla l-formola ta’ reġistrazzjoni online fuq [is-sit web tal-KESE](https://www.eesc.europa.eu/yeys2022) **qabel id-data tal-għeluq, jiġifieri s-26 ta’ Novembru 2021.** Ir-reġistrazzjoni tibqa’ miftuħa sa dik id-data.

Qabel ir-reġistrazzjoni, l-iskola għandha tagħżel l-għalliem/a responsabbli għas-superviżjoni, liema persuna trid tkun kapaċi tikkomunika bl-Ingliż, bħala l-unika persuna ta’ kuntatt għall-KESE – jekk l-iskola tintgħażel – matul il-fażi ta’ tħejjija qabel l-avveniment. Din l-għażla fis-sezzjoni rilevanti tal-formola ta’ reġistrazzjoni online trid tiġi kkonfermata mill-kap tal-iskola.

Fil-formola ta’ reġistrazzjoni, l-iskola tniżżel l-isem u l-indirizz sħiħ tagħha, l-isem u d-dettalji ta’ kuntatt tal-kap tal-iskola u l-għalliem/a responsabbli għas-superviżjoni, u indirizz elettroniku fejn tista’ tintbagħat kull korrispondenza mal-għalliem/a responsabbli għas-superviżjoni. Il-posta elettronika trid tiġi ċċekkjata regolarment billi l-iskejjel se jiġu kkuntattjati prinċipalment permezz tal-posta elettronika.

## **X’inhuma l-impenji ta’ skola meta tirreġistra?**

Meta tirreġistra, kull skola għandha taċċetta l-kundizzjonijiet ġenerali tal-polza, il-preparazzjoni u l-parteċipazzjoni fl-avveniment virtwali. Reġistrazzjoni valida sad-data tal-għeluq tiggarantixxi biss li l-iskola tista’ tieħu sehem fil-polza; ma tiggarantixxix post fl-avveniment.

L-iskejjel li se jipparteċipaw (waħda għal kull pajjiż) se jintgħażlu bil-polza **fid-9 ta’ Diċembru 2021**.

L-iskejjel li huma magħżula bix-xorti jimpenjaw ruħhom li:

1. jagħżlu u jirreġistraw tliet studenti kapaċi jitkellmu u jifhmu l-Ingliż, li se jieħdu sehem fl-avveniment virtwali, taħt is-superviżjoni ta’ għalliem/a;
2. taqbel li t-tliet studenti magħżulin u l-għalliem/a jieħdu sehem fl-avveniment matul il-ħin tal-iskola;
3. tiżgura li kull wieħed jew waħda mit-tliet studenti magħżulin ikollhom kompjuter/laptop jew tablet b’aċċess għall-internet;
4. jistiednu membru tal-KESE għal sessjoni ta’ informazzjoni fl-iskola;
5. jikkunsidraw u jiddiskutu l-materjal ta’ informazzjoni ta’ sfond propost mill-KESE;
6. jaqsmu r-riżultati ta’ xogħolhom waqt l-avveniment virtwali billi jieħdu sehem attiv fid-diskussjonijiet;
7. jibagħtu ritratt tal-grupp bit-3 studenti magħżulin u l-għalliem/a responsabbli għas-superviżjoni, kif ukoll l-awtorizzazzjoni biex dawn ir-ritratti jintużaw fil-pubblikazzjonijiet tal-KESE u biex dawn jiġu ppubblikati fuq is-sit web, l-intranet tal-KESE u n-networks soċjali (dment li kull parteċipant ikun ta l-kunsens tiegħu fil-formola ta’ reġistrazzjoni);
8. jaqblu li l-isem tal-istudenti u tal-għalliema, kif ukoll ir-ritratti tal-istudenti u tal-għalliema li jittieħdu matul iż-żjara tal-membru tal-KESE fl-iskola, jintużaw f’pubblikazzjonijiet tal-KESE u jittellgħu fuq is-sit web u l-intranet tal-KESE u n-networks soċjali relatati (dment li kull parteċipant ikun ta l-kunsens tiegħu fil-formola ta’ reġistrazzjoni);
9. jaqblu li l-isem tal-istudenti u tal-għalliema, kif ukoll ir-ritratti tal-istudenti u tal-għalliema li jittieħdu matul il-parteċipazzjoni tagħhom fl-avveniment virtwali, jintużaw f’pubblikazzjonijiet tal-KESE u jittellgħu fuq is-sit web u l-intranet tal-KESE u n-networks soċjali relatati.
10. jipprovdu kwalunkwe aħbar mill-midja lokali jew nazzjonali relatata maż-żjara ta’ membru tal-KESE fl-iskola jew relatata mal-parteċipazzjoni tal-iskola fl-avveniment;
11. minnufih jinformaw lill-organizzaturi fil-KESE dwar kwalunkwe bidla (pereżempju l-għalliem/a responsabbli għas-superviżjoni, l-istudenti parteċipanti, l-indirizz elettroniku);
12. jiżguraw segwitu tal-avveniment lokali, kemm fl-iskola kif ukoll f’postijiet oħra (pereżempju jinformaw dwar ir-rakkomandazzjonijiet adottati, it-tixrid tal-informazzjoni dwar l-avveniment b’mod ġenerali).

## **X’jiġri jekk skola ma tissodisfax l-impenji tagħha?**

Kwalunkwe nuqqas biex jintlaħqu dawn il-kundizzjonijiet ifisser li l-iskola u l-istudenti tagħhom jiġu immedjatament esklużi mill-avveniment.

# **L-għażla tal-iskejjel**

L-iskejjel parteċipanti se jittellgħu bix-xorti **fid-9 ta’ Diċembru 2021** minn fost l-iskejjel kollha li jkunu applikaw sad-data tal-għeluq. Skola magħżula ma tistax terġa’ tapplika s-sena wara l-parteċipazzjoni tagħha fl-avveniment (iżda tkun tista’ terġa’ tapplika fi żmien sentejn). L-ismijiet se jittellgħu bil-polza fil-preżenza tal-Viċi President tal-KESE, li ser jiżgura li l-polza titwettaq f’konformità mar-regoli. Se jiġi organizzat avveniment wieħed ta’ tlugħ bix-xorti għal kull pajjiż sabiex tingħażel skola waħda minn kull pajjiż. Se tinħoloq lista ta’ riżerva ta’ żewġ skejjel oħra u tingħażel biss jekk l-iskola magħżula tirtira l-applikazzjoni tagħha. L-iskejjel li jingħażlu se jiġu infurmati individwalment li ġew magħżula permezz tal-posta elettronika, u l-ismijiet tagħhom se jitpoġġew fuq is-[is-sit web tal-KESE](https://www.eesc.europa.eu/yeys2022).

# **Għażla tal-istudenti li jipparteċipaw fl-avveniment virtwali**

L-iskejjel parteċipanti għandhom jagħżlu tliet studenti biex jieħdu sehem fl-avveniment. Dawn l-istudenti għandhom ikunu fis-sena ta’ qabel tal-aħħar ta’ kwalunkwe tip ta’ edukazzjoni sekondarja (≥ 16-il sena) u jridu jkunu jistgħu jesprimu ruħhom bl-Ingliż.

L-iskejjel innifishom għandhom jagħżlu l-istudenti biex jirrappreżentawhom. Huma jistgħu jistabbilixxu kriterji tal-għażla tagħhom stess, sakemm dawn ikunu ċari, ġusti u mhux diskriminatorji. Għal raġunijiet ta’ ugwaljanza bejn il-ġeneri, l-istudenti magħżula **m’għandhomx ikunu kollha tal-istess sess** (sakemm ma jkunux minn skejjel ta’ sess wieħed). L-istudenti b’diżabilità huma mistiedna jieħdu sehem.

## **Ir-reġistrazzjoni tal-istudenti**

L-iskejjel magħżula għandhom jirreġistraw it-tliet studenti li għażlu tliet biex jieħdu sehem fl-avveniment “L-Ewropa Tiegħek, Leħnek”. Se jkunu meħtieġa jipprovdu formola ta’ awtorizzazzjoni għal kull student. Din il-formola se tkun disponibbli mit-tim tal-avveniment “L-Ewropa Tiegħek, Leħnek” għall-iskejjel kollha bil-lingwi uffiċjali kollha tal-UE. Trid tiġi ffirmata mill-ġenitur(i) jew il-kustodju(i) tal-istudent u mill-kap tal-iskola, u wara tintbagħat lill-KESE bil-[posta elettronika](mailto:youreurope@eesc.europa.eu). Id-data tal-għeluq biex jinġabru d-dokumenti kollha meħtieġa se tiġi speċifikata fil-posta elettronika li se tirċievi mingħand it-tim tal-YEYS. **Jekk jogħġbok kun żgur li d-dokument ikun leġġibbli**.

Bil-posta elettronika lil: [youreurope@eesc.europa.eu](mailto:youreurope@eesc.europa.eu)

F’din il-formola, il-ġenitur(i) jew il-kustodju(i) tal-istudent u l-kap tal-iskola jikkonfermaw li

* l-istudenti għandhom permess li jipparteċipaw fl-avveniment;
* l-isem tal-istudenti jista’ jiġi ppubblikat f’pubblikazzjonijiet tal-KESE, fuq is-sit web u l-intranet tal-KESE u networks soċjali relatati b’ritratti tal-istudenti u/jew filmati tas-sessjoni (dment li jingħata l-kunsens);
* l-istudenti se jkunu taħt is-superviżjoni tal-għalliem/a waqt li jipparteċipaw.

**L-istudenti ma jistgħux jieħu sehem fl-avveniment jekk il-formola ta’ awtorizzazzjoni ma jiġux riċevuti sal-iskadenza stabbilita.**

## **Il-protezzjoni tad-data personali**

Il-KESE jiggarantixxi l-protezzjoni [tad-data personali](https://www.eesc.europa.eu/mt/agenda/our-events/events/your-europe-your-say-2020/privacy-statement-your-europe-your-say)kollha riċevuta skont[ir-Regolament (UE) 2018/1725](https://eur-lex.europa.eu/legal-content/MT/TXT/?uri=uriserv:OJ.L_.2018.295.01.0039.01.MLT&toc=OJ:L:2018:295:TOC). L-avveniment “L-Ewropa Tiegħek, Leħnek” ser jiġi rreġistrat u ser jittieħdu ritratti jew ritratti tal-iskrin li jitqassmu f’konformità mal-linji gwida ta’ komunikazzjoni istituzzjonali tal-KESE. Il-parteċipanti li ma jixtiqux li jiġu fotografati jew irrekordjati għandhom jitfu l-kamera tagħhom waqt l-avveniment.

# **Preparazzjoni għall-avveniment fl-iskejjel**

Membru tal-Kumitat ser iżur/iżżur l-iskejjel magħżulin, personalment jew online, f’liema żjara tiġi pprovduta informazzjoni dwar il-KESE u l-metodi ta’ ħidma tiegħu, kif ukoll jiġu ppreżentati u diskussi d-dokumenti ta’ ħidma tal-avveniment. Il-KESE ser iħallas l-ispejjeż tal-ivvjaġġar u tal-akkomodazzjoni tal-membru. Il-KESE se jieħu wkoll inizjattivi b’rabta mal-istampa. L-unità tal-istampa tal-KESE ser taħdem mal-iskejjel u l-membri tal-KESE biex iħeġġu lill-midja jsegwu u possibbilment jipparteċipaw fiż-żjara. Napprezzaw l-appoġġ tiegħek għal din l-attività.

L-informazzjoni importanti kollha dwar l-avveniment se tkun ippubblikata fuq is-sit web tal-KESE. L-għalliema involuti huma għalhekk mistiedna jiċċekkjaw [is-sit web](https://www.eesc.europa.eu/yeys2022) tagħna b’mod regolari.

L-iskejjel parteċipanti ser jirċievu dokument b’informazzjoni ta’ sfond b’mistoqsijiet miftuħa li jgħinu lill-istudenti u ’l-għalliema tagħhom jiffurmaw l-ideat tagħhom u jippreparaw għad-dibattitu. L-istudenti u l-għalliema huma mitlubin jiddiskutu dawn il-mistoqsijiet fil-klassi, sabiex ikunu lesti għad-diskussjonijiet f’ħin reali waqt l-avveniment virtwali.

# **L-avveniment virtwali**

L-edizzjoni tal-2022 tal-avveniment “L-Ewropa Tiegħek, Leħnek ” se tieħu ġurnata u nofs, li matulhom l-istudenti se jieħdu sehem f’diversi sessjonijiet ta’ ħidma, taħt il-gwida ta’ ħarrieġa speċjalizzati.

L-istudenti se jitqassmu f’għadd ta’ gruppi żgħar għal kull sessjoni ta’ ħidma. Sabiex jiġu massimizzati l-involviment u l-interazzjoni, kull student irid ikun f’kamra individwali u jkollu l-apparat tiegħu/tagħha.

Il-ftuħ u l-għeluq tas-sessjonijiet plenarji ser isiru fil-bidu u t-tmiem tal-avveniment (dawn iż-żewġ sessjonijiet ser jixxandru f’ħin reali).

L-għalliema se jiġu mistiedna jattendu programm separat, ospitat minn diversi istituzzjonijiet tal-UE.

## **Lingwi ta’ ħidma**

Il-gruppi ta’ ħidma ser jiġu organizzati bl-Ingliż, filwaqt li ser tkun ipprovduta interpretazzjoni simultanja minn u għall-Ingliż u l-Franċiż għas-sessjonijiet plenarji. Kif diġà ġie enfasizzat, biex jiġi żgurat li d-diskussjonijiet fil-gruppi ta’ ħidma jimxu bla xkiel, jenħtieġ li l-istudenti kif ukoll l-għalliem/a li jakkumpanjawhom ikunu jistgħu jesprimu ruħhom bl-Ingliż.

**INFORMAZZJONI ADDIZZJONALI**

Informazzjoni ġenerali dwar il-KESE hija disponibbli fis-sit web tal-KESE: [www.eesc.europa.eu](http://www.eesc.europa.eu)

L-informazzjoni kollha dwar l-avvenimenti hija disponibbli fis-sit web tal-avveniment “L-Ewropa Tiegħek, Leħnek”: [www.eesc.europa.eu/yeys2022](https://www.eesc.europa.eu/yeys2022)

sTista’ tibgħat ukoll mistoqsijiet lill-organizzaturi tal-KESE fl-indirizz elettroniku: [youreurope@eesc.europa.eu](mailto:youreurope@eesc.europa.eu)

**[cid:image003.png@01D0186C.20D92260](https://www.facebook.com/pages/Your-Europe-Your-Say/255682697155?ref=hl)** L-Ewropa Tiegħek, Leħnek fuq Facebook: www.facebook.com/youreuropeyoursay/

 L-Ewropa Tiegħek, Leħnek fuq Twitter: youreurope

[](http://instagram.com/youreurope/) L-Ewropa Tiegħek, Leħnek fuq Instagram: youreurope

#YEYS2022

\_\_\_\_\_\_\_\_\_\_\_\_\_